**УТВЪРДИЛ,**

**ПРЕДСЕДАТЕЛ НА УС НА ДФ”ЗЕМЕДЕЛИЕ”**

**МИНИСТЪР НА ЗЕМЕДЕЛИЕТО И ХРАНИТЕ: (П)**

**(КИРИЛ ВЪТЕВ )**

***(Дата на утвърждаване: 01.08.2023 г.)***

**УКАЗАНИЯ ЗА ПРИЛАГАНЕ НА СХЕМА НА ДЪРЖАВНА ПОМОЩ**

*„Помощ за компенсиране разходите на земеделски стопани, свързани с изпълнение на мерките по* ***Национална програма за профилактика, надзор, контрол и ликвидиране на болестите по животните, включително зоонозите в Република България***

*” през 2023 г.*

1. **ОБЩИ УСЛОВИЯ**

**1**. **Правно основание**

**1.1.** На основание член и член 26(2)(а), 26(2)(б)(i), 26(2)(б)(iv), 26(4), 26(8)(а), (б), (в) и (г), и 26(9)(а) и (б) и 22 (3)(а) от Регламент (ЕС) 2022/2472 на Комисията от 14 декември 2022 година относно деклариране на някои категории помощи в секторите на селското и горското стопанство и в селските райони за съвместими с вътрешния пазар в приложение на членове 107 и 108 от Договора за функционирането на Европейския съюз;

**1.2.** Чл. 11, ал. 2, т. 3 и чл. 12, ал. 2, т. 1, буква “а” от Закона за подпомагане на земеделските производители;

**1.3.** Чл. 46 г, чл. 39, ал. 2, т. 14, буква „б“ и чл. 118, ал. 1 от Закона за ветеринарномедицинската дейност (ЗВД).

**1.4.** Решение на Управителен съвет (УС) на ДФ „Земеделие“, Протокол № 215/13.07.2023 г.

**2. Цел на помощта**

Подпомагане на земеделски стопани, отглеждащи селскостопански животни и осъществяващи дейност в първичното селскостопанско производство, чрез покриване на разходите за дейности със задължителен характер, свързани с гарантиране здравето на животните и недопускане на заразни болести и зоонози.

Помощта е насочена към животновъди, микро-, малки и средни предприятия, по смисъла на Приложение І от Регламент (ЕС) 2022/2472[[1]](#footnote-1), за покриване на допустими разходи за предоставените им услуги, свързани с изпълнение на мерките по Национална програма за профилактика, надзор, контрол и ликвидиране на болестите по животните, включително зоонозите в Република България (2022 - 2024) (НППНКЛБЖЗ) по чл. 118, ал. 1 от ЗВД.

Съгласно член 22, параграф 5 от Регламент (ЕС) 2022/2472 помощта за консултантски услуги трябва да бъде под формата на субсидирана услуга. Ветеринарните лекари са доставчици на консултантски услуги на земеделските стопани, по отношение на отразяването на регистрацията на всички мероприятия, извършвани върху животните в Интегрираната информационна система (ИИС) на Българска агенция по безопасност на храните (БАБХ).

Съгласно член 26, параграф 13 от Регламент (ЕС) 2022/2472 помощта се предоставя в натура и се изплаща на доставчика на мерки (регистрирани ветеринарни лекари) за предотвратяване, контрол и ликвидиране на болести по животните, включващи дейностите по въвеждане на данните в ИИС на БАБХ от извършената идентификация на животните, ваксинации и извършване на диагностични изследвания на животните при изпълнение на Национална програма за профилактика, надзор, контрол и ликвидиране на болестите по животните, включително зоонозите в Република България по чл. 118, ал. 1 от ЗВД.

**3.** **Срок и дата на въвеждане на схемата**

Помощта се прилага от датата на получаване на окончателния номер на помощта в регистъра на държавните помощи на Европейската комисия до 31.12.2029 г., съгласно чл. 64 от Регламент (ЕС) 2022/2472.

Разходите по член 26, параграф 8, букви а), б), в) и г) и член 26, параграф 9, букви а) и б) от Регламент (ЕС) 2022/2472 се признават от датата на сключване на договора между регистрирания ветеринарен лекар и земеделския стопанин. Изплащането на средствата се извършва след получаването на окончателния номер в регистъра на държавните помощи на ЕК и решение на Управителния съвет на Държавен фонд „Земеделие” (ДФЗ).

**4.Интензитет и бюджет на помощта**

**4.1.** Интензитетът на помощта е ограничен до 100 % от допустимите разходи.

Размерът на помощта по чл. 22, параграф 8 от Регламент (ЕС) 2022/2472, се ограничава до 100 % от допустимите разходи в размер до 25 000 евро за период от три години за консултации[[2]](#footnote-2), предоставени от доставчиците на услуги **на един единствен бенефициер**, извършващ дейност в първичното селскостопанско производство.

**4.2.** Бюджет на помощта за **2023 г.** е **18 000 000 лв.**

**4.3.** Размерът на помощта за извършените от РВЛ мероприятия за периода **01.01.2023 г. - 31.05.2023 г.,** e **7 002 012,67 лв.**, разпределени по направления, както следва:

* Имунопрофилактични мероприятия - 2 063 004,61 лв., в т.ч.:
* Ваксинация против Антракс - 15 539,53 лв.
* Ваксинация против Син език - 2 046 734,57 лв.
* Ваксинация против Заразен нодуларен дерматит - 730,51 лв.
* Клинични изследвания - 2 009 805,80 лв., в т.ч.:
* Алергични диагностични изследвания за Туберкулоза - 1 518 829,83 лв.
* Клинични диагностични изследвания на пчелни семейства - 470 305,86 лв.
* Клинични прегледи за екзотични заболявания - 616,95 лв.
* Клинични обследвания - 20 053,16 лв.
* Вземане и изпращане на проби за лабораторни изследвания - 2 550 189,88 лв., в т.ч.:
* Кръвни проби - 2 229 239,80 лв.
* Проби за бактериологично изследване - 279,38 лв.
* Проби от мозъчен ствол за изследване на ТСЕ - 320 670,70 лв.
* Идентификация на еднокопитни животни - 964,44 лв.
* Отразяване на данни по идентификация във ВетИС - 378 047,94 лв.

Разпределението на ресурса по направления се определя с решение на Управителния съвет (УС) на Държавен фонд „Земеделие” (ДФЗ).

Размерът на помощта за срока на нейното прилагане се определя ежегодно с решение на УС на ДФЗ.

Когато сумата на заявените средства за плащане надхвърли размера на определения годишен бюджет по съответното направление, помощта се предоставя с коригиращ коефициент, като сумата се редуцира спрямо заявения размер. С определеният коефициент на редукция се преизчислява допустимата помощ на всеки ползвател.

**5.** **Обхват на помощта**

Помощта покрива разходи за предоставяне на субсидирани услуги, свързани с изпълнение на мерките по Национална програма за профилактика, надзор, контрол и ликвидиране на болестите по животните, включително зоонозите в Република България (НППНКЛБЖЗ) по чл. 118, ал. 1 от ЗВД. Помощта може да се предоставя и по отношение на нововъзникващи болести, които отговарят на критериите, предвидени в член 6, параграф 2 от Регламент (ЕС) 2016/429 на Европейския парламент и на Съвета от 9 март 2016 година, за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните).

Размерът на помощта за брой животно се определя на база калкулирани разходи за извършване на манипулации и въвеждане на данните в ИИС на БАБХ.

За целите на държавната помощ размерът на допустимите за подпомагане разходи е в рамките на максималния годишен бюджет на помощта, по утвърдена от Министерския съвет Тарифа на таксите по чл. 46в, ал. 1 от ЗВД.

Допустимите за подпомагане разходи са за периода 01.01.2023 г. - 31.05.2023 г. (по т.4.3. от Раздел I), за изпълнението на мерките по НППНКЛБЖЗ, които се заплащат съобразно действащата **Тарифа за определяне на цените (ДВ брой 102 от 07.12.2021г., в сила от 01.01.2022 г.)**, до размера на утвърдения от УС на Фонда бюджет на помощта.

**5.1. Имунопрофилактични мероприятия**

Подпомагат се разходи за закупуване на ваксини и диагностикуми, използвани на терена, разходи за извършване на манипулации срещу заразни болести, ваксинации и диагностични изследвания на терена.

Стойността на манипулациите, извършвани на терена от ветеринарните лекари, сключили договор за ветеринарномедицинско обслужване на животните на земеделските стопани се определя съгласно Тарифата по чл.46в, ал. 1 от ЗВД.

**а)** ваксинация против **антракс** на животните от животновъдните обекти на стопаните, с които има сключен договор за ветеринарномедицинско обслужване, съгласно схемите и периода, посочен в Програма за профилактика, надзор и контрол на болестта антракс в Република България;

**б)** ваксинация срещу **Нюкясълска болест (псевдочума)** по птиците съгласно схемите и периодите, посочени в Програма за контрол и надзор на Нюкасълската болест (псевдочума) по птиците в Република България;

**в)** ваксинация на възприемчивите животни при констатиран случай на **бяс** съгласно Програма за профилактика, надзор, контрол и ликвидиране на болестта бяс в Република България;

**г)** задължителна поголовна ваксинация на едри преживни животни и овце съгласно Програма за контрол и надзор на болестта **Син език** по преживните животни в Република България съгласно схемите и периода, посочен в НППНКЛБЖЗ по чл. 118, ал. 1 от ЗВД;

**д)** ваксинация на говеда срещу болестта **Заразен нодуларен дерматит** съгласно схемите и периода, посочен в НППНКЛБЖЗ по чл. 118, ал. 1 от ЗВД;

**е)** други ваксинации при необходимост.

**5.2. Диагностични изследвания**

**5.2.1. Интрадермална туберкулинизация:**

Извършване на интрадермална туберкулинизация е диагностично изследване за туберкулоза на домашни животни съгласно Програма за надзор и контрол на болестта туберкулоза по едрите преживни животни в Република България.

**5.2.2. Клинични прегледи :**

**а)** извършване на клинични прегледи, вземане и изпращане на проби съгласно Програма за надзор и контрол на болестите по пчелите в Република България;

**б)** извършване на клинични прегледи за:

- трансгранични болести по животните – шап по чифтокопитните, заразен нодуларен дерматит, шарка по овцете и козите, чума по дребните преживни животни, както и на болестта Кримска-Конго хеморагична треска и попълване на чек листове;

- син език, африканска чума по конете и други съгласно НППНКЛБЖЗ;

**в)** извършване на ежедневни клинични прегледи през 14-дневния период на изолация на животните при съмнение за бяс след разпореждане от ОДБХ.

**г)** извършване на клинични прегледи за африканска чума по свинете и класическа чума по свинете и попълване на чек листове съобразно Програма за надзор и контрол на болестите Африканска и Kласическа чума по свинете в Република България.

**5.3.** **Вземане и изпращане на проби за лабораторен анализ**

**5.3.1. Вземане и изпращане на кръвни проби**

Ветеринарните лекари, сключили договор със земеделските стопани, вземат кръвни проби от отглежданите животни, които изпращат до определена от БАБХ акредитирана лаборатория за серологично изследване. Пробите се вземат от съответните видове и категории животни за съответното заболяване, съгласно НППНКЛБЖЗ. Пробите се вземат във вакуумтейнери при спазване на изискванията за асептика и антисептика.

**5.3.2. Вземане и изпращане на проби за бактериологично или вирусологично изследване**

Ветеринарните лекари вземат кръвни, органни и/или тампонни проби, проба от пчелни семейства за болести по пчелите за лабораторно изследване, съгласно НППНКЛБЖЗ. Пробите се изпращат в определени от БАБХ акредитирани лаборатории за съответното изследване.

**5.3.3 Вземане и изпращане на проби от мозъчен ствол за изследване за ТСЕ**

Ветеринарните лекари вземат проби от мозъчен ствол за изследване за Трансмисивните спонгиформни енцефалопатии (ТСЕ) от видовете и категориите животни, съгласно Програма за надзор, контрол и ликвидиране на трансмисивните спонгиформни енцефалопатии в Република България. Пробите се изпращат в определени от БАБХ акредитирани лаборатории.

**5.4. Манипулации по идентификация на животните и регистрацията на всички събития с животните в ИИС на БАБХ.**

Подпомагат се разходите за отразяване идентификацията и движението на животните в ИИС на БАБХ. Ветеринарните лекари задължително отразяват в ИИС на БАБХ всяко идентифицирано животно и всички събития като раждане, движения, продажба, покупка, промяна на собствеността, клане и смърт. Ветеринарните лекари са доставчици на консултантски услуги на земеделските стопани, по отношение на отразяването на регистрацията на всички събития с животните в ИИС на БАБХ.

Идентификацията на животните се извършва съгласно, чл. 51а от ЗВД.

Ветеринарните лекари извършват консултантски услуги на земеделските стопани по отношение на отразяване на ваксинациите и на диагностични изследвания на животните при изпълнение на НППНКЛБЖЗ.

Дейностите по т. 5.1, т. 5.2, т. 5.3 и т. 5.4 включват задължителното им отразяване от ветеринарните лекари в ИИС на БАБХ в сроковете в съответствие с чл. 39, ал. 2, т. 14 от ЗВД.

**ІІ. РЕД ЗА ПРЕДОСТАВЯНЕ НА ПОМОЩТА**

**1.** **Сключване на договори между ветеринарни лекари и земеделски стопани**

**1.1.** Ветеринарните лекари сключват договор със земеделските стопани за извършване на дейностите, попадащи в обхвата на помощта. Право на земеделския стопанин е да избере ветеринарен лекар, с когото да бъде сключен договора, при спазване разпоредбите на ЗВД.

**1.2.** С подписването на договора земеделският стопанин декларира, че е „микро-, малко или средно предприятие“ по смисъла на Приложение І от Регламент (ЕС) 2022/2472, както и че не е предприятие в затруднено положение, във връзка с предоставяне на помощ по чл. 22 (3)(а) от Регламент (ЕС) 2022/2472.

**1.3.** Земеделският стопанин може да смени регистрирания ветеринарен лекар два пъти годишно, като извън регламентираните срокове договорите между БАБХ и ветеринарните лекари и между БАБХ и ДФЗ не може да се променят по отношение на страни по договорите и извършвани дейности. В случай на неправомерно изменение на договорите помощта става изискуема и подлежи на връщане, заедно със законната лихва от датата на получаването ѝ.

**1.4. Сключеният договор се отразява в ИИС на БАБХ от регионален администратор/официален ветеринарен лекар към областните звена на БАБХ.**

**2.** **Сключване на договори между ветеринарни лекари и БАБХ**

**2.1.** БАБХ и ветеринарните лекари сключват договори за извършваните от ветеринарните лекари на земеделските стопани услуги.

**2.2.** БАБХ уведомява ветеринарните лекари, с които е сключила договори по държавната помощ за определените от нея акредитирани лаборатории и избраните доставчици на ваксини и диагностикуми.

**2.3.** Ветеринарните лекари представят на БАБХ доказателства за изпълнение на мерките по схемата (отчети за извършените от лекарите мероприятия), като ги сканират и прикачват в ИИС на БАБХ.

**2.4.** Ветеринарните лекари нямат право да изискват от земеделските стопани да заплащат услугите по изпълнение на НППНКЛБЖЗ, които са предмет на схемата. Ветеринарните лекари задължително изпълняват всички заложени мероприятия в НППНКЛБЖЗ. При виновно неизпълнение на тези задължения ветеринарните лекари възстановят на Държавен фонд „Земеделие” предоставената помощ, заедно със законната лихва от датата на получаването ѝ.

**2.5.** ДФЗ предоставя финансов ресурс на Регистрираните ветеринарни лекари за извършените услуги на земеделските стопани, предвидени в НППНКЛБЖЗ, като превежда парични средства по банковите сметки на ветеринарните лекари.

Размерът на паричните средства за всяка една услуга е съгласно Тарифата на таксите по чл.46в, ал. 1 от ЗВД и се определя въз основа на реално извършения обем дейности по обхвата на схемата, като не надвишава максималния годишен размер по съответното направление, посочен в Раздел І, т. 4. Плащането се извършва след контрола по Раздел ІІІ от схемата, осъществен от БАБХ и ДФЗ.

**3. Определяне на акредитираните лаборатории и на доставчиците на ваксини и диагностикуми.**

**3.1.** БАБХ определя акредитираните лаборатории за извършване на лабораторните изследванията по дейностите от обхвата на схемата.

**3.2.** Доставчиците на ваксини и диагностикуми се определят от БАБХ съобразно нормите на националното и европейското законодателство.

**3.3.** БАБХ чрез ОДБХ заплаща на доставчиците стойността на ваксините и диагностикумите, необходими на ветеринарните лекари за прилагане на терена. Доставчиците предоставят на областните дирекции на БАБХ ваксините и диагностикумите прилагани на терена и документите, придружаващи доставката. Областните дирекции на БАБХ предоставят съответните количества ваксини и диагностикуми прилагани на терена на ветеринарните лекари, сключили договори за ветеринарномедицинско обслужване със стопаните съгласно мерките, предвидени в НППНКЛБЖЗ.

**4.** **Сключване на споразумение между БАБХ и ДФЗ**

**4.1.** БАБХ и ДФЗ сключват споразумение за финансово обезпечаване на разходите за мероприятията, обемите и сроковете, предвидени в НППНКЛБЖЗ, отразяване идентификацията и движението на животните в ИИС на БАБХ, до размера на утвърдения бюджет по схемата през съответната година.

**4.2.** По силата на споразумението, след осъществения контрол по Раздел ІІІ от схемата, ДФЗ предоставя парични средства на БАБХ чрез ОДБХ за покриване на разходите по закупуването и предоставянето на необходимите количества ваксини и диагностикуми, прилагани на терена **(в случай на решение на УС на Фонда за финансиране)**.

**4.3.** БАБХ предоставя при необходимост документи удостоверяващи извършените мероприятия от ветеринарните лекари на терена.

**4.4.** БАБХ отчита на ДФЗ приложените ваксини и диагностикуми на терена междинно през м. декември. Окончателното отчитане на закупените през предходната година ваксини и диагностикуми се извършва **до първи юли на следващата година** (в случай на решение на УС на Фонда за финансиране).

**4.5.** Размерът на паричните средства е съгласно Тарифата на таксите по чл. 46в, ал. 1 от ЗВД за всяка една услуга поотделно и се определя въз основа на реално извършения обем дейности по обхвата на схемата, до размера на утвърдения бюджет по схемата през съответната година.

**ІІІ. КОНТРОЛ И ОТГОВОРНОСТИ**

Контролът върху прилагането на схемата за държавна помощ се извършва от БАБХ и ДФЗ съобразно обхвата на техните компетенции.

**1. Контрол, осъществяван от БАБХ**

**1.1.** БАБХ извършва контрол по отношение на дейностите, касаещи прилагането на схемата: въвеждането на данните в ИИС на БАБХ от извършената идентификация на животните и изпълнението на НППНКЛБЖЗ.

**1.2.** Регистрираните ветеринарните лекари предоставят на официалните ветеринарни лекари, отговорни за здравеопазването на животните в съответната община по местонахождението на обслужваните от тях животновъдните обекти, документи по утвърдените образци за отчитане извършените мероприятия по НППНКЛБЖЗ, въвеждането на данните от извършената идентификация на животните, отразяването на манипулациите и движението на животните в ИИС на БАБХ.

**1.3.** БАБХ контролира изпълнението на мероприятията на терена и по документи. Контролът включва и проверка на вложените количества ваксини и диагностикуми от ветеринарните лекари при изпълнението на възложените им мероприятия.

**1.4.** БАБХ контролира дейността на акредитираните лаборатории при изпълнение на НППНКЛБЖЗ.

**1.5.** БАБХ контролира изпълнението на всички дейности за съответния период, посочени в имунопрофилактичния план. Не се допуска частично изпълнение на дейностите, както и прехвърляне на дейности за друг период без изричното разрешение на БАБХ.

**1.6.** БАБХ предоставя на ДФЗ по официален ред, списък на ветеринарните лекари, ангажирани с извършването на дейностите по обхвата на схемата, с посочени банкови сметки, както и списък с одобрените доставчици на ваксини и диагностикуми, заедно със становище за необходимите за закупуване ваксини и диагностикуми и документ, удостоверяващ тяхното получаване, количество и качество.

**1.7.** БАБХ извършва преглед на следните документи:

**1.** Списък на стопаните, с които има сключен договор за ветеринарномедицинско обслужване; В ИИС на БАБХ за всеки животновъден обект се посочва сключилият договор за ветеринарномедицинско обслужване ветеринарен лекар.

**2.** Работен списък за масово профилактично мероприятие - по образец;

**3.** Протокол за извършено масово профилактично мероприятие - по образец;

**4.** Сведение за извършена туберкулинизация - по образец;

**5.** Писма за взети и изпратени проби за лабораторен анализ - по образец;

**6.** Списък /опис/ на пробите, които са изпратени за лабораторен анализ - по образец;

**7.** Писма с резултати от извършените лабораторни изследвания - по образец;

**8.** Чек листове за клинични прегледи за заболяванията по НППНКЛБЖЗ - по образец;

**9.** Извлечение от ИИС на БАБХ за извършените ветеринарни мероприятия при изпълнение на НППНКЛБЖЗ;

**10.** Фотокопие на книгата за биопрепарати с отразени в нея движение на ваксини и диагностикуми - по образец;

**11.** Документ за получени ваксини и диагностикуми от БАБХ;

**12.** Справка от ИИС на БАБХ за въведени данни от извършена идентификацията на животните.

**13.** Първични ветеринарни документи за извършената идентификация на еднокопитни

След прегледа на документите се издава становище от официалния ветеринарен лекар, заверено от началник-отдела „Здравеопазване на животните“, свързано с изпълнените мероприятия (качествено и в срок).

**1.8.** БАБХ контролираиндивидуалния размер на предоставените и остойностени консултантски услуги (съгласно чл. 22, параграф 8 от Регламент (ЕС) 2022/2472), по отношение на отразяването на регистрацията на всички мероприятия в ИИС на БАБХ, извършвани върху животните за всеки земеделски стопанин, ползвател на субсидираните услуги по схемата, **да не надвишава допустимите разходи в размер до 25 000 евро за период от три години** (считано от 2023 вкл.) за консултации, предоставени от доставчиците на услуги. *(Условието е и във връзка със спазване изискването по т. 4.1. на Раздел I от настоящите указания за прилагане на помощта).*

БАБХ, след извършване на проверките по настоящия раздел от държавната помощ (вкл. на доказателствата по т. 2.2. на Раздел ІІI и документите по т. 3.3. на Раздел ІІ от настоящите указания), представя на ДФЗ подробен отчет (заявка за плащане) за изпълнените от ветеринарните лекари мероприятия и допустимите за възстановяване средства.

**2. Контрол, осъществяван от ДФЗ**

**2.1.** БАБХ представя на ДФЗ подробен отчет (заявка за плащане) за изпълнените мероприятия от съответните ветеринарни лекари, след извършената от БАБХ проверка по Раздел ІІІ, т. 1 от настоящата схема.

**2.2.** БАБХ представя на ДФ „Земеделие” документи (заявка за плащане) за извършените остойностени мероприятия по мерките по НППНКЛБЖЗ.

**2.3.** След извършване на контрола по документите, представени от БАБХ към заявката за плащане, ДФЗ възстановява средствата (до размера на утвърдения бюджет по схемата) на ветеринарните лекари (при решение на УС за финансиране) за извършените от тях услуги на земеделските стопани, предвидени в НППНКЛБЖЗ, като превежда парични средства по банковите сметки на ветеринарните лекари.

**2.4.** При необходимост, ДФ ”Земеделие” може да извършва последващ контрол по отношение на представените документи, удостоверяващи дейностите и извършените услуги от обхвата на схемата. За целта ДФЗ извършва контрол чрез оценка на риска, на база сканираните и приложени документи по отношение на дейностите и извършените услуги от обхвата на схемата, сключените договори между земеделските стопани и ветеринарните лекари, сключените договори между ветеринарните лекари и БАБХ, сключения договор между БАБХ и ДФЗ, вкл. документи, удостоверяващи изпълнението на мероприятията и документи, доказващи получаване и използване на закупени ваксини и диагностикуми.

**2.5.** ДФЗ следи за спазване изискването за отчитане по т. 4.4. на Раздел ІІ от страна на БАБХ, за приложените ваксини и диагностикуми на терена (в случай на решение на УС на Фонда за финансиране).

**3.** Предоставените финансови средства по настоящата държавна помощ, имат характер на публично вземане. Принудително събиране на тези средства се осъществява от ДФ “Земеделие“ по реда на ЗПЗП, АПК и ДОПК.

**IV. срокове и Начин на плащане**

**1.** ДФЗ може да извършва частично и окончателно плащане по планираните дейности, включени в обхвата на схемата.

**2.** Окончателното изплащане на помощта става след като БАБХ представи на ДФЗ подробния- отчет по Раздел ІІІ, т. 1 от настоящите указания и след определяне на допустимите за възстановяване средства.

**3. Срокове:**

**3.1.** Финансовите средства се изплащат след решение на УС на Фонда до **10 работни дни** след представяне на заявка от страна на БАБХ;

**V. СПАЗВАНЕ НА ПРАВИЛАТА ЗА ДЪРЖАВНИ ПОМОЩИ**

**1.** Помощта съгласно тази схема е вид държавна помощ, предоставена при условията на правото на Европейския съюз.

**2.** Помощта не е свързана с мерки, за които в законодателството на ЕС е предвидено, че разходите по тези мерки са за сметка на бенефициера, освен ако разходите по мерките за помощ изцяло се покриват от задължителни такси, наложени на бенефициерите.

**3.** Що се отнася до болести по животните, помощта се предоставя само на тези, които са посочени в списъка на болестите по животните, съставен от Световната организация за здравето на животните, или за болестите по животните и зоонозите, изброени в Приложение III към Регламент (ЕС) № 2021/690 на Европейския парламент и на Съвета ([[3]](#footnote-3)) и болестите от списъка, посочени в член 9, параграф 1, букви г) и д) от Регламент (ЕС) 2016/429, включително нововъзникващи болести по чл. 6.

**4.** Схемите за помощ се въвеждат в срок от три години от датата на възникване на разхода или загубата, причинен(а) от болестта по животните. Помощта се изплаща в срок от четири години от посочената дата.

Не се предоставя индивидуална помощ (субсидирана услуга), когато се установи, че болестта по животните са били причинени умишлено или по небрежност от бенефициера.

**5.** Помощта и всички други плащания, получени от бенефициера, включително плащанията по други национални или съюзни мерки или застрахователни полици, за същите допустими разходи, са ограничени до 100 % от допустимите разходи.

**6.** Помощта по схемата не е допустима, ако получателят на помощ е обект на неизпълнено разпореждане за възстановяване вследствие на предходно решение на Комисията, с което дадена помощ се обявява за неправомерна и несъвместима с вътрешния пазар.

**7.** Съгласно чл. 22 от Регламент (ЕС) 2022/2472 субектите, избрани да предоставят консултантската услуга, следва да разполагат с подходящи ресурси от редовно обучен и квалифициран персонал и консултантски опит и надеждност по отношение на сферите, в които дават консултации.

**8.** Помощта по чл. 22 от Регламент (ЕС) 2022/2472 е достъпна за всички отговарящи на критериите предприятия в съответната област въз основа на обективно определени условия.

**9.** Земеделски стопани, които не са микро-, малки или средни предприятия по смисъла на Регламент (ЕС) 2022/2472, нямат право на помощта. При неизпълнение на това задължение помощта става изискуема и подлежи на връщане, заедно със законната лихва от датата на получаването й.

**10.** Земеделски стопани, които са предприятия в затруднено положение, нямат право на помощта по чл. 22 (3)(а) от Регламент (ЕС) 2022/2472. При неизпълнение на това задължение помощта става изискуема и подлежи на връщане, заедно със законната лихва от датата на получаването й.

**11.** Публикуване и информация – във връзка с изпълнение на изискванията на член 9 от Регламент (ЕС) 2022/2472, и към настоящия момент на уебсайта на Министерство на земеделието и храните се поддържа актуален списък на държавните помощи, съдържащ информация за видовете помощи, период на подпомагане, правно основание, цел, форма и интензитет на помощта, както и препращане към официалния уебсайт на Комисията, където са публикувани всички държавни помощи (обобщена информация, в случаите на помощи освободени от нотификация, или решенията на ЕК относно съвместимостта с правилата за държавни помощи).

На уебсайта на предоставящия орган на държавни помощи в земеделието - Държавен фонд „Земеделие” се публикуват указания за прилагане на всички държавни помощи в земеделието, попадащи в обхвата на груповото освобождаване, минималните помощи и други данни, необходими за наблюдението и прозрачността на държавните помощи.

При спазване изискването за прозрачност и публикуване на информацията, в съответствие с чл. 9, параграф 1, б. "в" (i) от Регламент (ЕС) 2022/2472, на сайта на ДФ ”Земеделие” се публикува информация за всяка отпусната индивидуална помощ, надхвърляща **10 000 EUR** за бенефициери, извършващи дейност в първичното селскостопанско производство. **"За целта БАБХ предоставя информация на Фонда за земеделски стопани, които са надхвърлили получена сума от 10 000 евро за извършени субсидирани услуги."**

**12.** Наблюдение – във връзка с изпълнение на изискванията на член 13 от Регламент (ЕС) 2022/2472, за поддържане на подробни записи с информация и подкрепяща документация, чрез която може да се установи изпълнението на всички условия, определени в регламента, в Министерство на земеделието и храните се съхранява официална документация и информация относно изпратените уведомления до Европейската комисия, решенията на ЕК за схемите за държавна помощ, помощите, попадащи в обхвата на групово освобождаване, минималните помощи и други данни, необходими за наблюдението и прозрачността на държавните помощи.

Подробните записи с информация и подкрепяща документация, чрез които може да се установи изпълнението на всички условия, определени в Регламент (ЕС) 2022/2472, се съхраняват за период от 10 години от датата на предоставяне на последната помощ по схемата за помощ.

**13.** Съгласно чл. 6, параграф 5, букви „б“ и „д“ от Регламент (ЕС) 2022/2472 **не се изисква доказване на стимулиращ ефект.**

**14.** Земеделските стопани, сключили договори с ветеринарните лекари нямат право да ползват друго публично финансиране за дейностите по Раздел I, т. 5 от настоящата схема за периода, за който се подпомагат същите дейности съгласно тази схема. Подпомагането по реда на тази схема се прекратява от датата на получаване на друго публично финансиране. Публично финансиране означава както средства от държавния бюджет, така и средства от бюджета на Европейския съюз, независимо от органа, който ги предоставя. В случай на двойно финансиране, настоящата помощ става изискуема и подлежи на възстановяване, заедно със законната лихва от датата на получаването й.

**15.** В съответствие с чл. 10 от Закона за държавните помощи ДФ „Земеделие“ е администратор на помощта, в частта по прилагането и предоставянето на помощта. В съответствие с чл. 8, ал. 2 от Закона за държавните помощи дейностите по уведомяване, докладване и комуникация с Европейската комисия се осъществяват от министъра на земеделието и храните.

**За МЗХ** **За ДФ ”Земеделие”**

Заместник-министър: **(П)** Изпълнителен директор: **(П)**

**доц. д-р Деян Стратев Георги Тахов**

1. *Член 2* **Численост на персонала и финансови прагове при определяне на категориите предприятия**

   Категорията на микро-, малките и средните предприятия (МСП) се включват предприятията, в които работят по-малко от 250 души и чийто годишен оборот не надхвърля 50 млн. евро и/или чийто годишен баланс не надишава 43 млн. евро.

   В рамките на категорията МСП „малко предприятие“ се определя като предприятие, в което работят по-малко от 50 души, чийто годишен оборот и/или чието годишно балансово число не надвишава 10 млн. евро.

   В рамките на категорията МСП „микропредприятие“ се определя като предприятие, в което работят по-малко от 10 души, чийто годишен оборот и/или чието годишно балансово число не надхвърля 2 млн. евро. [↑](#footnote-ref-1)
2. „*Консултация“ - пълна консултация, предоставена в рамките на един и същ договор.* [↑](#footnote-ref-2)
3. Регламент (ЕС) 2021/690 на Европейския парламент и на Съвета от 28 април 2021 година за създаване на програма за вътрешния пазар, конкурентоспособността на предприятията, включително малките и средните предприятия, областта на растенията, животните, храните и фуражите, и европейската статистика (програма „Единен пазар“), и за отмяна на регламенти (ЕС) № 99/2013, (ЕС) № 1287/2013, (ЕС) № 254/2014 и (ЕС) № 652/2014 (ОВ L 153, 03.05.2021 г., стр. 1). [↑](#footnote-ref-3)